記揚州舊事
作者：陳造
朝代：宋

paragraphs: 合宮嚼蕊今柳枝，燕臺酷賞騷人詩。
國色天香豈凡品，瓊枝璧月信好辭。
向來弄影對簫鼓，楚山高深自雲雨。
若爲白晝去臨邛，鸚鵡難防漏私語。
翡翠久矣雕籠中，轉頭縹緲雲鴻同。
遥知懷璧駭衆目，負山雖力難爲功。
敢意歸來辱收恤，瑾瑜匿瑕山藏疾。
客子一誦打鴨章，東君盧胡置嚴律。
風生翠扇閶闔天，酒邊重聽想夫憐。
樓中之燕當掌托，老子久謝裙裾樂。